หุ้นปิดตลาดบวก 1.92 จุด
ดัชนีหลักทรัพย์ไทยวันนี้บวกเบาบาง 1.92&nbsp;จุด
25 ก.พ. 2553

ดัชนีหลักทรัพย์ไทยวันนี้บวกเบาบาง 1.92 จุด 
ดัชนีตลาดหลักทรัพย์ไทยประจำวันที่ 25 กุมภาพันธ์ 2553 ปิดตลาดที่ระดับ 717.10 จุด บวกเพิ่ม 1.92 จุด หรือ +0.27% มูลค่าการซื้อขาย 17,334.44 ล้านบาท โดยดัชนีปรับขึ้นแตะระดับสูงสุดของวันที่ 721.97 จุด และลดลงต่ำสุด 712.88 จุด
ผู้สื่อข่าวรายงานว่า ภาวะการลงทุนวันนี้ (25 ก.พ.) ดัชนีเคลื่อนไหวขึ้น-ลง แคบ ๆ ตลอดทั้งวัน ซึ่งช่วงเช้าดัชนีปรับตัวขึ้นไปสูงสุดทะลุแนวต้าน 721 จุด แต่ไม่สามารถยืนได้ทำให้เกิดแรงขายทำกำไรออกมา
นายสุกิจ อุดมศิริกุล ผู้ช่วยกรรมการผู้จัดการ บริษัทหลักทรัพย์ นครหลวงไทย กล่าวว่า ทิศทางตลาดวันที่ 26 ก.พ. มีโอกาสเคลื่อนไหวแคบ ๆ ปรับตัวขึ้นแรงยาก จากราคาหุ้นที่ปรับตัวขึ้นมา และนักลงทุนชะลอลงทุนติดตามสถานการณ์ตัดสินคดียึดทรัพย์ 7.6 หมื่นล้านบาท คาดว่าดัชนีสามารถยืนเหนือระดับ 700 จุด ได้ จากแรงซื้อหุ้นที่มีผลประกอบการดีและมีเงินปันผล
"ตลาดหุ้นที่ปรับตัวขึ้นมายืนเหนือ 700 จุด ได้ เป็นการรับรู้และไม่กังวลการตัดสินยึดทรัพย์ไประดับหนึ่งแล้ว โดยตลาดไม่ได้กังวลกับกรณีนี้มาก ประกอบกับหุ้นปันผล ที่ให้ผลตอบแทน 4-5 % ชดเชยราคาหุ้นไปแล้ว ฉะนั้นตลาดหุ้นมีโอกาสซึมหรือขึ้นได้ไม่มากจากราคาหุ้นที่ปรับตัวขึ้นมา" นายสุกิจ กล่าว
สำหรับกรอบการเคลื่อนไหวของดัชนีพรุ่งนี้ให้แนวต้าน 720 จุด และแนวรับ 710 จุด
หลักทรัพย์ที่มีมูลค่าการซื้อขายสูงสุด 5 อันดับแรก ได้แก่
PTT     ปิดที่   231.00   บาท      ไม่เปลี่ยนแปลง     (+0.00%) มูลค่าซื้อขาย  2,054.53  ล้านบาท
PTTCH  ปิดที่    79.75   บาท   เพิ่มขึ้น   3.50  บาท  (+4.59%) มูลค่าซื้อขาย  1,259.84  ล้านบาท
IVL      ปิดที่     12.30   บาท   เพิ่มขึ้น   0.30  บาท  (+2.50%) มูลค่าซื้อขาย    814.65  ล้านบาท
BANPU  ปิดที่  536.00   บาท   เพิ่มขึ้น   4.00  บาท  (+0.75%) มูลค่าซื้อขาย    770.15  ล้านบาท
PTTAR  ปิดที่    26.00   บาท   เพิ่มขึ้น   0.50  บาท  (+1.96%) มูลค่าซื้อขาย    703.70  ล้านบาท
สรุปการซื้อขายรายกลุ่ม ประจำวันนี้ พบว่า นักลงทุนต่างชาติ ไม่ได้กังวลการตัดสินยึดทรัพย์ 7.6 หมื่นล้านบาท โดยได้ซื้อหุ้นต่อเนื่องมียอดสุทธิอีก 1,908 ล้านบาท  และสถาบัน-กองทุน ช่วยซื้อ 345 ล้านบาท ขณะที่นักลงทุนรายย่อยในประเทศ ขายต่อเนื่อง มียอดสุทธิ 1,681 ล้านบาท บัญชีบริษัทหลักทรัพย์ ขาย 572 ล้านบาท